
Vurdering av fusjon mellom Høgskolen i Tromsø og Universitetet i Tromsø - Avtale om medbestemmelse
Utkast til avtale om medbestemmelse

På oppdrag fra Høgskoledirektøren og Universitetsdirektøren er det fremforhandlet et utkast til avtale om utøvelse av medbestemmelse etter Hovedavtalen. Avtaleutkastet er forhandlet frem mellom representanter for arbeidsgiver og hovedtillitsvalgte fra begge institusjoner. Styrene er tidligere informert om dette arbeidet. Avtaleutkastet skal oversendes Kunnskapsdepartementet for endelig forhandling på sentralt nivå i overensstemmelse med Hovedavtalens § 2.

Partene er nå enige om utkastets innhold med ett unntak. De hovedtillitsvalgte ønsker en garanti mot oppsigelser som følge av en evt. fusjon. Universitetsdirektøren legger til grunn at en slik garanti evt. kun kan vedtas av de to respektive styrene. Uenigheten vil således ikke påvirke Kunnskapsdepartementets og de sentrale tjenestemannsorganisasjonenes forhandlinger og det er alene opp til styrene å bestemme om en slik garanti skal gis. Spørsmålet om en garanti behandles særskilt nedafor.

Det ble holdt møte med Kunnskapsdepartementet 11. juni i år. Utkastet til avtale var et tema på møtet. Departementet anmodet om en endring i utkastet. Under punkt 7, drøfting og forhandling, ba departementet om at setningen i linje 3 og 4 slettes. Grunnen til dette er at utarbeidelse av stillingsplan ligger under arbeidsgivers styringsrett, og dette er et viktig prinsipp for departementet som de ikke ønsker å innskrenke gjennom en forhandlingsrett. Setningen er strøket over i avtalen som følger vedlagt. Strykningen må tas opp med de tillitsvalgte i arbeidsgruppen. Det antas at stillingsplan vil være gjenstand for drøftingsrett.

Det understrekes at avtalen primært er en avtale om medbestemmelse. Det vil bli fremforhandlet en egen omstillingsavtale for en evt. fusjon. Omstillingsavtalen vil bla. omfatte virkemidler for personalomstilling.

Utkast til avtale om medbestemmelse følger vedlagt.

Garanti mot oppsigelser

På felles arbeidsmøte den 26.4.2007 understreket styrene at fusjonen er begrunnet i faglige forhold og at nedbemanning ikke er et mål i seg selv. Det er en intensjon å gjennomføre fusjonen uten oppsigelser. Samtidig ga universitetsstyret og høgskolestyret klare signaler om at det ikke er ønskelig å gi en garanti mot oppsigelser i forbindelse med en evt. fusjon. Styrene var av den oppfatning at mulige oppsigelser er feil fokus. Utfordringen vil være å rekruttere ny kompetanse, både i forhold til å erstatte naturlig avgang og å dekke nye behov.

Gjennom arbeidet med utkast til avtale om medbestemmelse i forbindelse med en evt. fusjon, fastholder de tillitsvalgte ønsket om en garanti mot oppsigelser.

Tillitsvalgte fremholder:

· Dersom det er en intensjon å gjennomføre fusjonen uten oppsigelser, bør det være uproblematisk å gi en slik garanti.

· En garanti vil ha stor betydning for mange ansatte og den vil bidra til å redusere følelsen av utrygghet som en følge av fusjonsplanene.

Nærmere om innholdet i en evt. garanti

Tjenestemannsloven har følgende bestemmelse i § 12:

…enhver tjenestemann er forpliktet til å finne seg i endringer i arbeidsoppgaver og omorganisering av virksomheten. Er vilkårene for oppsigelse eller avskjed etter §§ 9 eller 10 til stede, kan vedkommende i stedet pålegges å overta annen likeverdig stilling i virksomheten eller stå til rådighet for spesielle oppdrag.

Betydningen av bestemmelsens 2. setning er at arbeidsgiver kan pålegge den ansatte å overta en annen likeverdig stilling under forutseting av at vilkårene for oppsigelse foreligger. En evt. garanti må ikke legge begrensinger på denne muligheten. Flytting av arbeidsoppgaver og ansatte er et nødvendig virkemiddel for å gjennomføre en smidig fusjon, ikke minst i de tilfellene hvor vi har overlappende funksjoner.

En evt. garanti bør heller ikke frata arbeidsgiver muligheten for å kunne si opp en ansatt, men samtidig tilby den ansatte annen passende stilling, selv om den nye stillingen ikke nødvendigvis er likeverdig med den gamle, jfr. prinsippene om fortrinnsrett etter tjenestemannslovens § 13, hvor arbeidsgiver etter nærmere vilkår har en plikt til å tilby en oppsagt tjenestemann ”annen passende stilling”.  

Begrepet ”annen passende stilling” er videre enn begrepet ”likeverdig stilling” og kan omfatte stillinger som ikke nødvendigvis er likeverdige med den gamle stillingen. Som en følge av dette kan arbeidsgiver heller ikke pålegge den ansatte å overta en slik stilling, men vil kunne fremsette dette som et tilbud.

I henhold til utkastet til ”avtale om medbestemmelse” vil de ansatte være sikret samme stillingstittel og lønn, også etter evt. endringer i arbeidsforholdet.

En garanti vil gjelde fast ansatte og midlertidig ansatte med mer enn 4 års sammenhengende tjeneste.

Universitetsdirektørens vurdering

Styret har ansvaret for økonomiforvaltning og organisering av Det nye universitetet. En garanti kan også være til hinder for en smidig og god organisering av den nye institusjonen. 

Ulempene med å gi en garanti mot oppsigelser kan oppsummeres slik:

· En mulig merkostnad.

· En utfordring for organisasjonen å ha ansatte som kanskje ikke har en tilfredsstillende arbeidssituasjon.

· En begrensning av arbeidsgivers styringsrett.

· En diskusjon rundt rekkevidden av garantien.

Det går imidlertid an å se saken på en annen måte. Styret fremholder at oppsigelser er feil fokus. De ansattes representanter fremholder at ved ikke å gi en garanti mot oppsigelser kan resultatet paradoksalt nok være nettopp at ansatte fokuserer på faren for oppsigelser med grunnlag i at arbeidsgiver ikke vil gi slik garanti.

En gevinst ved å gi slik garanti vil være å redusere ansattes følelse av utrygghet. En garanti kan derfor bidra til rett fokus, slik styret ønsker seg. Formålet med en garanti må være å sikre ansatte arbeid og lønn.

Fordelene ved en garanti kan oppsummeres slik:

· En garanti skaper trygghet og bidrar til rett fokus.

· Antallet ansatte som vil bli dekket av en slik garanti vil sannsynligvis være et fåtall og kostnaden derfor liten.

· Hvis det stilles ”sluttpakker” til rådighet gjennom en omstillingsavtale, vil dette kunne være et godt alternativ.

En evt. garanti mot oppsigelser må imidlertid ikke favne så vidt at den reduserer arbeidsgivers muligheter etter tjenestemannsloven for omorganisering og omplassering. En garanti må også avgrenses til kun å omfatte oppsigelser som direkte følger av fusjonen. I den anledning understrekes det at Universitetsdirektøren i forkant av styrebehandling av fusjonsspørsmålet vil synliggjøre pågående interne prosesser som kan få følger for tilsettingsforhold og som ikke er direkte fusjonsrelatert.

Innstilling til vedtak:

1.
Dersom vilkårene for oppsigelse etter tjenestemannslovens §§ 9 og 10 foreligger, skal den ansatte primært tilbys annen likeverdig stilling, jfr. tjenestemannslovens § 12, 2 pkt. Dersom annen likeverdig stilling ikke er tilgjengelig, skal den ansatte tilbys annen passende stilling. (begrepet annen passende stilling forstås i denne sammenheng på samme måte som i tjenestemannslovens § 13)

Dette innebærer ingen begrensning i arbeidsgivers rett til omplassering etter tjenestemannslovens § 12.

Vedtaket gjelder fast ansatte og midlertidig ansatte med mer enn 4 års sammenhengende tjeneste (sterkt stillingsvern) hvis arbeidssituasjon blir berørt som en direkte følge av en evt. fusjon mellom Høgskolen i Tromsø og Universitetet i Tromsø.

2. 
Styret tar utkastet til avtale om medbestemmelse til orientering og ber Universitetsdirektøren sluttføre forhandlingene.

Tromsø, 13.06.2007

